Tarybos sprendimas
2004 m. balandžio 26 d.
dėl Europos bendrijos, jos valstybių narių ir Pietų Afrikos Respublikos susitarimo dėl prekybos, plėtros ir bendradarbiavimo sudarymo
(2004/441/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 310 straipsnį, siejant su 300 straipsnio 2 dalies antrąja fraze ir straipsnio 3 dalies antrąja pastraipa,
atsižvelgdama į Komisijos pasiūlymą,
atsižvelgdama į Europos Parlamento pritarimą [1],
kadangi:
(1) Europos bendrijos, jos valstybių narių ir Pietų Afrikos Respublikos susitarimas dėl prekybos, plėtros ir bendradarbiavimo, pasirašytas 1999 m. spalio 11 d. Pretorijoje, buvo laikinai taikomas pagal 1999 m. liepos 29 d. Tarybos sprendimą 1999/753/EB [2].
(2) Valstybės narės užbaigė ratifikavimo, pritarimo ir patvirtinimo procedūras.
(3) Europos bendrijos, jos valstybių narių ir Pietų Afrikos Respublikos susitarimas dėl prekybos, plėtros ir bendradarbiavimo, pasirašytas 1999 m. spalio 11 d. Pretorijoje, turėtų būti patvirtintas,
NUSPRENDĖ:
1 straipsnis
Europos bendrijos, jos valstybių narių ir Pietų Afrikos Respublikos susitarimas dėl prekybos, plėtros ir bendradarbiavimo kartu su pridėtais priedais bei protokolais ir Bendrijos vienašališkai bei bendrai su kitomis šalimis pateiktais pareiškimais, kurie pridėti prie galutinio akto, patvirtinami Bendrijos vardu.
Susitarimo tekstai, priedai, protokolai ir galutinis aktas pridedami prie Sprendimo 1999/753/EB.
2 straipsnis
Tarybos pirmininkas pateikia Susitarimo 109 straipsnyje nurodytą pranešimą Bendrijos vardu.
3 straipsnis
Poziciją, kurios turi laikytis Bendrija pagal Susitarimą įsteigtoje Bendradarbiavimo taryboje, remdamasi Komisijos pasiūlymu suformuluoja Taryba pagal atitinkamas Europos bendrijos steigimo sutarties nuostatas.
4 straipsnis
Sprendimas skelbiamas Europos Sąjungos oficialiajame leidinyje.
Priimta Liuksemburge, 2004 m. balandžio 26 d.